Hádegistónleikar - Oddur , Bjarni , Wolf og Mörike Oddur Arnþór og Bjarni Frímann flytja ljóðasöngva Hugo Wolf við texta Eduard Mörike á hádegistónleikum í Hannesarholti sunnudaginn 26. janúar kl. 12.15 . ODDUR ARNÞÓR JÓNSSON hlaut Íslensku tónlistarverðlaunin 2018 sem söngvari ársins fyrir hlutverk sitt í Brothers , margverðlaunaðri óperu Daníels Bjarnasonar . Hann var útnefndur Bjartasta vonin á Íslensku tónlistarverðlaununum 2014 fyrir hlutverk sitt í Don Carlo , sem var frumraun hans í Íslensku óperunni . Oddur hefur sungið fjölda óperuhlutverka við Íslensku óperuna og ber þar helst að nefna Don Giovanni , Figaro í Rakaranum frá Sevilla og Rodrigo í Don Carlo . Meðal annarra óperuhlutverka sem hann hefur sungið eru Wolfram í Tannhäuser , Schaunard í La bohème og Prins Yeletsky í Pique Dame . Sem ljóðasöngvari hefur hann meðal annars flutt Das Lied von der Erde eftir Gustav Mahler í Garnier-óperunni í París , Vetrarferðina og Schwanengesang á Schubert hátíðinni í Vilabertran á Spáni . Oddur hefur hlotið fjölda viðurkenninga í alþjóðlegum ljóðakeppnum . Hann fékk Schubert verðlaunin og verðlaun sem besti ljóða - og óratóríu flytjandinn í Francesc Viñas keppninnni í Barcelona . Hann sigraði Brahms-keppnina í Pörtschach í Austurríki og varð þriðji í Schubert keppninni í Dortmund , Þýskalandi . Bjarni Frímann Bjarnason er aðstoðarhljómsveitarstjóri Sinfóníuhljómsveitar Íslands og hefur stjórnað hljómsveitinni við ýmis tækifæri . Hann tók við stöðu tónlistarstjóra Íslensku óperunnar í janúar 2018 og hefur stjórnað uppfærslum hennar á Toscu , Hans og Grétu , La Traviata , Brothers og Brúðkaupi Fígarós . Bjarni Frímann stundaði fiðlunám hjá Lilju Hjaltadóttur og Guðnýju Guðmundsdóttur og lauk prófi í víóluleik frá Listaháskóla Íslands . Árið 2009 bar hann sigur úr býtum í einleikarakeppni Listaháskóla Íslands og Sinfóníuhljómsveitar Íslands og lék í framhaldinu víólukonsert Bartóks með sveitinni á tónleikum . Þá hefur hann samið tónlist fyrir leikhús og kvikmyndir bæði hérlendis og erlendis . Bjarni Frímann hefur seinni ár komið víða fram sem píanóleikari með söngvurum og sem kammertónlistarmaður m.a. í Berlínarfílharmóníunni og Konzerthaus í Vínarborg . Veitingahúsið í Hannesarholti er opið frá 11.30 - 17 þennan dag .